
Szupramolekuláris rendszerek előállítása stochasztikus szuperfelbontású mikroszkópiához

A fluoreszcens mikroszkópia felbontásának növelése számos problémát vet fel. Az egyiket ezek közül a diffrakció jelensége okozza: a fluoreszcens festékmolekulák egy bizonyos távolságon belül nem különböztethetők meg, függetlenül az optikai elemek és a detektor felbontásától. Ez a fizikai törvény komolyan korlátozza az élősejtes képalkotás lehetőségeit. Az elmúlt évtizedekben több módszert is feltaláltak a probléma megoldására. Ezek egyike az SML (single-molecule localization), vagyis a sztochasztikus mikroszkópiai módszerek csoportja. Működésük lényege, hogy speciális festékekkel elérik, hogy egyszerre csak az összes molekula töredéke fluoreszkáljon. A mintáról sok képet készítenek gyorsan egymás után. Ezeken a képeken statisztika alapján biztosak lehetnek benne, hogy minden fényfolthoz csak egy molekula tartozik. A fényfoltok maximumát keresi meg egy program és összesíti a képekről származó molekula-helyadatokat. Az összesítés után egy, a hagyományos technikáknál sokkal nagyobb felbontású kép rajzolódik ki.
Többféle SML-re alkalmas festéket publikáltak már, de még általános hiányosságuk, hogy a gerjesztő és emissziós hullámhosszuk túl közel esik egymáshoz. Ez akkor okoz gondot, ha egyszerre többféle biomolekulát próbálunk megfesteni többféle színnel, ugyanis a kromatikus aberráció zavaró hatását ilyenkor csak úgy lehet kiküszöbölni, ha egymástól távoli hullámhosszokon gerjesztjük a különböző festékeket, amiknek a fluoreszcenciája ugyanazon a hullámhosszon detektálható.
Kutatómunkám során olyan pillér[5]arén – festék rendszereket állítottam elő, melyek host – guest komplexképzéssel érik el a fluoreszcencia ki-be kapcsolását. A festékek fluoreszcens tulajdonságát különböző funkciós csoportok oltják ki oldott állapotban, majd a komplexképzéskor a megváltozott elektronkörnyezet miatt visszanyerik azt. A pillér[5]arén makrociklust egy linkerrel és egy bioortogonális reakcióra képes 1,2,4,5-tetrazinnal monofunkcionáltam, így specifikusan köthetővé téve a BCN-el jelölt sejtstruktúrákhoz.
Célul tűztem ki ezen kívül nagy Stokes eltolódású, komplexképzésre képes, fluorogén festékek szintézisét, amelyek lehetőséget adhatnak a többszínű SML képalkotásra. Az öt célvegyület közül kettőt sikeresen előállítottam, háromhoz pedig a végtermékekhez közel álló köztitermékekig sikerült eljutnom. Ezen kívül egyszerűbb festékek és pillér[5]arén komplexképzését is vizsgáltam optikai spektroszkópiával, illetve sejtes környezetben fluoreszcens mikroszkóppal.



